Akademický senát

12.03.2018

**Správa o činnosti a hospodárení ÚZ Študentské domovy**

**a jedálne STU v Bratislave za rok 2017**

Predkladá: **prof. Ing. Robert Redhammer, PhD.**

rektor

Vypracoval: **Ing. František Hulík**

riaditeľ ÚZ ŠDaJ

Zdôvodnenie: Informácia o činnosti a hospodárení ÚZ ŠDaJ za rok 2017

Návrh uznesenia: Akademický senát STU berie na vedomie správu o činnosti a hospodárení ÚZ Študentské domovy a jedálne STU v Bratislave za rok 2017.

**Správa o činnosti a hospodárení Účelového zariadenia**

**Študentské domovy a jedálne STU v Bratislave za rok 2017**

1. **Poslanie Účelového zariadenia Študentské domovy a jedálne STU v Bratislave**

Účelové zariadenie Študentské domovy a jedálne STU v Bratislave (ďalej len „ÚZ ŠDaJ“) zabezpečuje

* v rámci hlavnej činnosti ubytovanie a stravovanie študentov STU, prípadne študentov iných vysokých škôl a stravovanie zamestnancov,
* v rámci podnikateľskej činnosti ubytovanie zamestnancov, hostí univerzity a ak to dočasne voľné kapacity umožňujú, aj ubytovanie cudzích osôb, stravovanie cudzích osôb a prenajíma dočasne nepotrebný majetok (nebytové priestory, telocvične, spoločenské miestnosti a hnuteľný majetok).

1. **Organizačná štruktúra**

ÚZ ŠDaJ vykonávalo aj v roku 2017 svoju činnosť prostredníctvom svojich pracovísk, ktorými sú:

* Správa ÚZ ŠDaJ
* Študentské domovy (ďalej tiež „ŠD“)
* Stravovacie centrum (ďalej tiež „SC“)
* Učebno-výcvikové zariadenie v Kálnici.

V mene ÚZ ŠDaJ koná riaditeľ ÚZ ŠDaJ, ktorý ho zastupuje navonok a zodpovedá za hospodársky a administratívny chod ÚZ ŠDaJ.

Správa ÚZ ŠDaJ, ktorú riadi vedúca Úradu ÚZ ŠDaJ, komplexne zabezpečuje pre ostatné pracoviská činnosti, týkajúce sa ekonomickej, personálnej a mzdovej oblasti, technicko-investičnej oblasti, činnosti spojené s ubytovaním študentov a zamestnancov (okrem fyzického zabezpečenia ubytovania, ktoré vykonávajú jednotlivé študentské domovy), činnosti v oblasti BOZP a OPP, dopravy, energetiky a verejného obstarávania.

Študentské domovy, ktoré riadi ich prevádzkový riaditeľ, vykonávajú práce prevádzkového a technického charakteru a zabezpečujú kontakt s ubytovanými osobami.

Stravovacie centrum zabezpečuje komplexne stravovacie služby pre študentov a zamestnancov celej univerzity a cudzích stravníkov. Stravovacie centrum riadi jeho prevádzkový riaditeľ..

Učebno-výcvikové zariadenie v Kálnici bolo na základe obchodnej verejnej súťaže predané v apríli 2017.

**3. Ubytovanie**

ÚZ ŠDaJ malo v roku 2017 pre ubytovanie študentov a doktorandov (ďalej len „študent“) k dispozícii nasledovnú kapacitu:

* ŠD Mladá Garda 1 379 lôžok
* ŠD Nikosa Belojanisa 205 lôžok
* ŠD Jura Hronca 896 lôžok
* ŠD Akademik 92 lôžok
* ŠD Mladosť 2 024 lôžok
* ŠD Dobrovičova 529 lôžok

**Spolu 5 125 lôžok**

Ubytovacia kapacita pre študentov sa v porovnaní s rokom 2016 zvýšila o 107 lôžok, čo je výsledkom ukončenia 1. etapy rekonštrukcie ubytovacej časti ŠD Mladosť.

Ubytovanie bolo zabezpečené v jedno až trojlôžkových izbách.

Ubytovanie študentom sa realizuje v súlade so smernicou rektora 3/2017-SR „Pravidlá prideľovania ubytovania študentom v ubytovacích zariadeniach Slovenskej technickej univerzity v Bratislave“.

Ubytovanie študentov od rezervácie ubytovania až po sledovanie platieb je zabezpečované elektronicky prostredníctvom Rezervačného systému STU a Ubytovacieho programu, čo umožňuje prehľadnosť a transparentnosť celej ubytovacej činnosti.

Cena za ubytovanie študentov vychádza z kategorizácie izieb, ktorá zohľadňuje plochu, sociálne vybavenie a celkový stav ubytovacieho priestoru a počet ubytovaných osôb. Ceny za ubytovanie študentov sú stanovené v súlade s Metodikou úpravy ceny za ubytovanie študentov tak, aby po pokrytí bežných prevádzkových nákladov zostal cca 1 mil. € na realizáciu rozsiahlejších opráv.

V roku 2017 sa zmenila cena len na tých izbách, v ktorých bola ukončená rekonštrukcia.

Priemerná cena za ubytovanie v izbách pred rekonštrukciou je 71,77 € za 1 lôžko mesačne, v izbách po rekonštrukcii je priemerná cena 81,12 € za 1 lôžko mesačne.

Pre ubytovanie zamestnancov bola v roku 2017 vyčlenená kapacita 94 lôžok.

Pre hostí STU bola pre rok 2017 určená kapacita 150 lôžok.

Rekonštrukcie a opravy, zamerané na skvalitnenie ubytovacích priestorov

V roku 2016 a 2017 (uvádzame aj rok 2016, pretože sme takúto správu za rok 2016 do vedenia nepredkladali) sme zrealizovali práce v celkovej výške 3 569 tis. €, konkrétne:

* dokončenie 1. etapy (bloky A5-A8) komplexnej rekonštrukcie izieb na ŠD Mladosť vo výške 763 829,- €;
* začatie 2. etapy komplexnej rekonštrukcie izieb (bloky A1-A4) na ŠD Mladosť vo výške 219 372,- €;
* rekonštrukcie vstupov do blokov A9 a B9 na ŠD Mladosť vrátane vybudovania kamerového systému vo výške 137 692,- €;
* čiastočnú rekonštrukciu vonkajšieho rozvodu vody, verejného osvetlenia a vonkajších komunikácií na ŠD Mladosť vo výške 95 194,- €;
* dokončenie opráv izieb na ŠD Jura Hronca vo výške 1 528 358,- € vrátane výmeny dverí, opráv sociálnych zariadení na izbách a výmeny podláh;
* dokončenie opráv striech a fasád na ŠD Mladá garda vo výške 540 957,- €;
* opravy ubytovacích buniek vrátane výmeny elektroinštalácií a maliarskych prác na ŠD Mladá garda vo výške 217 693,- €;
* Dokončenie výmeny okien nádvornej časti na ŠD Dobrovičova vo výške 66 383,- €.

**4. Stravovanie**

Výroba stravy pre študentov a zamestnancov STU v Bratislave sa realizuje centrálne prostredníctvom Stravovacieho centra (s výnimkou študentských jedální pri FCHPT a FEI, ktoré sú v prenájme), ktoré zabezpečuje stravovanie v študentských jedálňach STU (ďalej len „ŠJ“), konkrétne v ŠJ Jura Hronca, ŠJ Mladá Garda, ŠJ Stavebná fakulta, ŠJ Vazovova a v ŠJ Dobrovičova, ktorá je v súčasnosti v prenájme.

Objednávanie a výdaj stravy sa realizujú elektronicky prostredníctvom Stravovacieho systému Kredit.

Po komplexnej rekonštrukcii jednotlivých jedální Stravovacieho centra, ktorá sa realizovala postupne od roku 2011 sa výrazne zvýšila úroveň, kvalita a sortiment podávanej stravy. Zmenil sa aj spôsob výdaja stravy. Okrem klasických jedál typu „menu“ sa začali podávať aj tzv. skladané jedlá, to znamená, že je len na samotnom stravníkovi, ako si jedlo vyskladá.

Náklady sú financované z vlastných výnosov.

V roku 2017 sme podali v ŠJ Stravovacieho centra 391 852 jedál. Oproti roku 2016 je to pokles o 10%. Príčinu vidíme v celkovom poklese študentov STU, ktorí tvoria takmer 80% všetkých stravníkov SC.

Pokles počtu jedál sa prejavil aj u ŠJ pri FEI a FCHPT, ktoré sú v prenájme, a to aj napriek tomu, že 80% ich stravníkov tvoria zamestnanci STU.

Priemerné náklady na 1 jedlo v jedálňach SC boli 2,90 €.

**5. Podnikateľská činnosť**

Podnikateľská činnosť ÚZ ŠDaJ spočíva predovšetkým v poskytovaní ubytovania cudzím osobám na študentských izbách počas letných prázdnin. Počas školského roka tvoria výnosy podnikateľskej činnosti príjmy za

* ubytovanie zamestnancov STU
* ubytovanie hostí STU;
* ubytovanie cudzích osôb, ak sú ubytovacie priestory vyčlenené pre zamestnancov a hostí STU dočasne voľné,
* prenájom nebytových priestorov, plôch a hnuteľného majetku.

Z podnikateľskej činnosti sa hradia bežné náklady súvisiace s prevádzkou v rámci PČ.

**6. Hlavné ciele pre ďalšie roky v oblasti skvalitnenia bývania pre študentov**

Prvoradé zostávajú práce na odstránení zlého technického stavu budov, konkrétne:

* pokračovať v komplexnej rekonštrukcii ŠD Mladosť, ktorá je z hygienického hľadiska v absolútne nevyhovujúcom stave. Rekonštrukcia ubytovacej časti je rozdelená do štyroch etáp. V roku 2017 bola zahájená 2. etapa na blokoch A1-A4. V roku 2018 mimo vykurovacie obdobie musí byť zrealizovaná  rekonštrukcia obidvoch výmenníkových staníc. Následne bude pokračovať rekonštrukcia ubytovacích blokov B5-B8 vrátane bloku jedálne (3. etapa) a ubytovacích blokov B1-B4 spolu s priestormi administratívnej časti (4. etapa);

Po ukončení 4. etapy nevyhnutne musí nasledovať rekonštrukcia bloku A9 – spoločné a spoločenské priestory (stredová časť), vonkajšieho osvetlenia, trafostanice, vybudovanie parkovísk spojené aj s rekonštrukciou komunikácií;

* vybudovanie sociálnych zariadení na izbách ŠD Dobrovičova, nakoľko poskytovanie ubytovania bez sociálneho zariadenia na izbe už nezodpovedá štandardom súčasnej doby. Predbežný rozsah prác je vo výške 1 748 000,- €;
* rekonštrukcia havarijného stavu jedálne ŠD Dobrovičova vo výške 500 000,- €;
* oprava havarijného stavu fasády na ŠD Dobrovičova v rozsahu približne 2 614 000,- €;
* opravy študentských izieb na ŠD Mladá Garda s cieľom výmeny elektroinštalácií, podláh, dverí, obkladov a dlažieb s nákladom 1 626 000,- €;
* oprava strechy blokov A a B na ŠD Jura Hronca vrátane jej zateplenia v rozsahu 300 000,- €;
* opravy vykurovania na ŠD Jura Hronca vrátane vyregulovania systému v rozsahu 150 000,- €;
* zateplenie fasády nádvornej časti na ŠD Nikosa Belojanisa vo výške 175 000,- €;
* dokončenie výmeny nábytku v ŠD Mladá garda vo výške 80 000,- €;
* začatie výmeny postelí vo všetkých ŠD, kde bola výmena nábytku zahájená pred viac ako 7 rokmi.

**7. Financovanie**

Dlhodobý nedostatok finančných prostriedkov na opravy rozsiahlejšieho charakteru, ktoré sa vzhľadom na vek budov a ich opotrebenie už stali akútnymi, nás v predchádzajúcich rokoch viedol k radikálnym úsporným opatreniam. Výsledkom týchto opatrení a cenovej politiky ÚZ ŠDaJ bola skutočnosť, že sa nám v predchádzajúcich rokoch podarilo naakumulovať finančné prostriedky na začatie realizovania rozsiahlejších opráv a akcií investičného charakteru.

Za posledných 5 rokov sme z  vlastných zdrojov investovali do rekonštrukcií svojich internátov čiastku cca 8 000 tis. €.

Zostatok vlastných zdrojov, súčasťou ktorého je aj očakávaný a úspornými opatreniami dosiahnutý zisk ŠD v rámci hlavnej činnosti za rok 2017, nám však bude postačovať maximálne na pokrytie druhej etapy rekonštrukcie ubytovacej časti ŠD Mladosť.

Aby sme mohli naplniť ciele, uvedené v bode 6. tejto správy, potrebujeme investície v celkovej výške 24 mil. €. Z toho jednoznačne vyplýva, že budeme musieť získať finančné prostriedky aj z iných zdrojov (centrálne zdroje STU, dotácia MŠ). Bez týchto prostriedkov budeme schopní zabezpečovať všetky potrebné akcie postupne v horizonte 10-15 rokov.

Náklady a výnosy roku 2017 sú rozpísané v prílohe č. 1.

Vzhľadom k tomu, že v súčasnosti nie sú ešte zaúčtované všetky účtovné operácie roku 2017, hospodársky výsledok, uvedený v prílohe č.1 tohto materiálu, sa môže odchyľovať od skutočnosti.

Vývoj nákladov na energie za roky 2009-2017 je uvedený v prílohe č.2

Ako z priloženého prehľadu vyplýva, náklady na energie sa každoročne znižujú, čo je hlavne dôsledkom toho, že prvotné investície sme použili práve na akcie, výsledkom ktorých mala byť energetická úspora – rekonštrukcie OST, zateplenie budov, výmena okien a výmena svietidiel.

Vizualizácia študentských domovov Mladosť, Jura Hronca, Mladá Garda a Dobrovičova pred a po oprave je v prílohe č.3.